सुर्खेत प्रदेश कप च्याम्पियन
सुर्खेतले मंगलबार कर्णाली प्रदेश कप टी–२० क्रिकेट प्रतियोगिताको उपाधि जितेको छ । चौरजहारी नगरपालिका–१, स्थित नाखिरा मैदानमा भएको फाइनलमा सुर्खेतले जाजरकोटलाई १४ रनले पराजित गर्दै उपाधि जितेको हो । 
रुकुम पश्चिम — सुर्खेतले मंगलबार कर्णाली प्रदेश कप टी–२० क्रिकेट प्रतियोगिताको उपाधि जितेको छ । चौरजहारी नगरपालिका–१, स्थित नाखिरा मैदानमा भएको फाइनलमा सुर्खेतले जाजरकोटलाई १४ रनले पराजित गर्दै उपाधि जितेको हो । टस जितेर ब्याटिङ गरेको जाजरकोटले २० ओभरमा ७ विकेट गुमाई १ सय ६० रन बनायो । भविन सारु मगरले नटआउट ४० र टेक सलामिले पनि ४० रन बनाए । जाजरकोटका प्रणव भँडेलले ३ र केशर अधिकारीले २ विकेट लिए । १ सय ६१ रनको लक्ष्य पछयाएको जाजरकोटले १ सय ४६ रनमात्र बनाउन सक्यो । पूरा २० ओभर खेल्दै जाजरकोटले ९ विकेट गुमाएको थियो । पदमराज भण्डारीले सर्वाधिक ७१ रनको योगदान दिए पनि अन्य ब्याट्सम्यानले राम्रो अंकमा रन बनाउन नसकेपछि जाजरकोट पराजित हुनपुग्यो । सुर्खेतका कप्तान रवीन्द्रजंग शाहीले ४ र ललित प्याकुरेलले २ विकेट लिए ।विजेता सुर्खेतले १ लाख र उपविजेता जाजरकोटले ६० हजार रुपैयाँसहित ट्रफी जिते । म्यान अफ द सिरिज कालिकोटका सुनील भण्डारी, उत्कृष्ट ब्याट्सम्यान सुर्खेतका रवीन्द्रजंग शाही, उत्कृष्ट बलर आयोजक रुकुमका युवराज केसी, इमर्जिङ प्लेयरमा सुर्खेतका टोपेन्द्र जिसी र स्थानीय इमर्जिङ प्लेयर आयोजक रुकुमका धनजित खड्का घोषित भए । कर्णाली प्रदेशको क्रिकेट विकासमा टेवा पुर्‍याउने उद्देश्यसाथ प्रतियोगिता गरिएको आयोजक जिल्ला क्रिकेट संघ रुकुमले जनाएको छ । आयोजक रुकुम, सुर्खेत, जाजरकोट, सल्यान, कालिकोट, डोल्पा र जुम्ला जिल्लाले सहभागिता जनाएका थिए । यो जिल्लाको हालसम्मकै ठूलो तथा कर्णाली प्रदेशकै स्तरीय क्रिकेट प्रतियोगिता प्रतियोगिता भएको आयोजक रुकुम क्रिकेटको दाबी छ । प्रतियोगितालाई हरेक वर्ष निरन्तर गरिने जिल्ला क्रिकेट संघ रुकुमका अध्यक्ष दीपक बाठामगरले बताए । ‘एउटै समयमा हरेक वर्ष यो प्रतियोगिता हुन्छ,’ उनले भने । 